بطليموس التالت

بطليموس التالت يورجيتس ( الخير ) - باليونانى : Πτολεμαῖος Εὐεργέτης - ، ( اتولد ح 282 فبل الميلاد - إتوفى 221 قبل الميلاد ). تالت ملوك الدوله البطلميه فى مصر و إبن بطليموس التانى فيلادلفيوس. حكم مصر من سنة 246 لسنة 221 قبل الميلاد.

حارب بلاد الشام عشان ينتقم لأخته اللى اتقتلت مع ابنها قبل وصول الجيش المصرى. إستولى على بابل و قدر بفضل قوة الإسطول المصرى إنه يسيطر على جزء من جنوب شرق اسيا الصغرى.

اتجوز " برينيكى التانيه " اميرة قورنيه وبنت ماجاس اخو ابوه اللى مش شقيق عشان يعضد مكانة مصر عن طريق المصاهره.

مصر فى عهده بقت قوه كبيره و عاصمه للثقافه و العلم و النور فى منطقة البحر المتوسط.
تصغير|350px|امبراطوريه مصر البطلمية
 توسعاته الخارجيه 
مفيش حاجات كتيره معروفه عن نشإة بطليموس التالت و حياته قبل سنة 245 ق.م. بعد فترة خطبه طويله اتجوز برينيكى التانيه بنت " ماجاس " ملك قورنيه فقدر إنه يضم قورنيه لمصر اللى كات انفصلت عنها سنة 258 ق.م.

تصغير|200px|بطليموس التالت على عمله دهب
بعد كده بشويه بطليموس التالت هاجم سوريا عشان ينتقم لقتل اخته أرملة الملك انطيوخوس التانى. قدر الاسطول المصرى إنه يتوغل فى جنوب شرق اسيا الصغرى و يستولى على جزر جنب سواحل اسيا الصغرى. و فى نفس الوقت قدرت القوات البريه بقيادة بطليموس التالت انها تتوغل فى ميسوبوتاميا ( منطقة ما بين النهرين ) لغاية بابل. و بعدها بسنة لما اتعملت إتفاقية سلام قدر بطليموس التالت إنه يخلى جزء من سوريا من ضمنه انطاكيه و مناطق فى اسيا الصغرى و منطقة قليقية جزء من المملكة المصرية البطلمية.

برغم كده، بطليموس التالت حاول دايم انه يجنب مصر الحروب اللى فضلت دايره فى سوريا و مقدونيا بين الملوك المتصارعين هناك و بين المقدونيين و السبرطيين . و اكتفى بتقديم مساعدات للمناطق المتضرره زى لما قدم مساعدة لـ رودس اللى ضربها زلزال جامد و منح لجؤ لملك سبارطه سنة 222 ق.م.

بطليموس التالت كان همه إنه يحافظ على مملكته و يخلى مصر قويه و مستقره و متقدمه، فكان بيعتمد على الدبلوماسيه فى تسيير علاقات مصر بالعالم الخارجى.

 تعديلاته الداخليه 
تصغير|300px|معبد ادفو من تحف مصر البطلميه.
جوه مصر استمر بطليموس التالت فى تطوير منطقة الفيوم اللى أبوه بطليموس التانى اهتم بيها و بدا يطورها. و عدل التقويم و خلاه يبتدى من سنة 311 ق.م بإعتبارها السنة اللى اتأسست فيها الدوله البطلميه فى مصر، و بكده بدل السنه المقدونيه بالسنه الشمسيه المصريه. و صدر مرسوم كانوبى عن مجمع الكهنوت المصرى بإن السنة الحقيقيه مدتها 365 و ربع يوم. و اتضاف يوم زياده كل اربع سنين.

بطليموس التالت صلح التماثيل و المعابد المصريه اللى كان الفرس خربوها لما غزوا مصر قبل الاسكندر الاكبر و اتبرع للمعابد المصريه و بكده كسب حب المصريين. و فوق كده ابتدا يبنى معبد ادفو فى الصعيد اللى بقى تحفه من تحف العصر البطلمى.

كرد جميل من الكهنه المصريين عملوا نظام مخصوص لتكريم بطليموس التالت و مراته و عملوا أعياد سنويه للإحتفال بيهم، و ربطوا بين بنتهم المتوفيه و الإله اوزوريس و عملوا ليها طقوس.

فى اسكندريه اللى بقت عاصمة العلم و النور فى العالم، استمرالنمو الثقافى و النشاط العلمى. فى عهد بطليموس التالت عاش عالم اللغات اريسطوفانس اللى درس فى مدارس اسكندريه و بقى رئيس مكتبة اسكندريه، و عاش اراتوسثينس مخترع الجغرافيا الفلكيه و اللى كان رئيس مدرسة الرياضيات السكندريه و صحح غلطات تاريخيه عملها مانيتون ، و الشاعر ابولونيوس ، و كاتب التراجيديات ليكوفورن.

بطليموس التالت اتجوز برينيكى التانيه بنت ماجاس اخو ابوه المش شقيق اللى كانت ساعات بتتسمى كليوباترا زى ملكات مصر التانيين فى العصر البطلمى، و خلف منها بطليموس و ماجاس.

بعد ما بطليموس التالت عمل وصية بإن ابنه بطليموس الرابع يورث عرش مصر، إتوفى بعد ما حكم مصر 25 سنه و عمل منها قوه كبيره وبلد غنيه و مستقره. مصر فى عهده وصلت ذروة قوتها و غناها و سابها لابنه مملكه عظيمه مالهاش مثيل فى الدنيا وقتها.

 عملاته 
عملات بطليموس التالت كان مكتوب عليها " لبطليموس الملك " حوالين راسه من غير اسمه المحدد. عملات مراته برينيكى مكتوب عليها " لبرينيكى الملكه " برضه من غير اسمها المحدد.

شوف كمان: لستة ملوك مصر البطلميه

350px|center

 المراجع 
Holbl, Gunther, A History of The Patolemaic Empire , Routledge, London & New York 2007, ISBN 978-0-415-23489-4
 Sharpe, Samuel, The History of Egypt Under the Ptolemies, Edward Moxon, London 1838, Kessinger Publishing's Reprints, USA 2007, ISBN 1-4325-4859-X

       بطليموس التانى فيلادلفيوس (محب أخته)    مدة الحكم: من 246 ل221 ق.م   بطليموس الرابع فيلوباتور (محب أبوه) 

 لينكات خارجيه ليها علاقه بالموضوع 
 اكتشاف معبد الملكة برنيكى
 اكتشاف اطلال معبد مرات بطليموس التالت

تصنيف:بطالمة
تصنيف:تاريخ مصر البطلميه
تصنيف:حكام مصر